Dr. M.J. du Plessis Gereformeerde Kerk Bellville Datum: 22 Mei 2005 (oggend).
Sing vooraf: Psalm 48:1, 4; Psalm 24:4; Psalm 47:4.
Lofpsalm 33:1, 7.
Na die wet bely ons voor God ons sondeskuld en bid om vergewing van ons sondes met Ps 103:1, 2
Psalm 103:1, 2.
Skriflesing: Jesaja 33
Teks: Kategismus Sondag 48; Jesaja 33:22
Want die HERE is ons Regter, die HERE is ons Aanvoerder, die HERE is ons Koning: Hy sal ons verlos. (Jesaja 33:22 AFR53)
Die HERE is ons Koning en Hy sal ons red. Die Here regeer en Hy het 'n Koninkryk. Ons bid in die Onse Vader ook dat die Vader wat in die hemele is, sy koninkryk moet laat kom. Die "Onse Vader" sluit dus by die profesie van Jesaja aan. Solank ons net altyd onthou dat die Here God 'n Drie‑Enige God is, en dat die dinge wat Vader van Homself aan ons geopenbaar het, ook waar is van die Seun en die Heilige Gees.
Ons gee in hierdie preek aandag aan die volgende sake:
Jesus is die Koning van God se koninkryk.
Wat bid ons oor die koninkryk van God.
Die oorwinning oor die duiwel.
1. Jesus is die Koning van God se koninkryk.
Jesus Christus regeer oor die Koninkryk van die Vader.
Voor sy geboorte op aarde is daar al aangekondig dat Hy die Seun van die Allerhoogste genoem sou word.
Aan Hom sal die Here God die troon van sy vader Dawid gee, en Hy sal Koning wees tot in ewigheid, en aan sy koninkryk sal daar geen einde wees nie.
Dit is natuurlik 'n belofte wat die Here aan Dawid gemaak het, wat so in vervulling gaan.
Die betekenis hiervan vir ons is dat ons aan Jesus Christus behoort.
Daarom is ons deel van hierdie koninkryk wat oor die grense van tyd en volke heen span.
Nou is die vraag: Is ons bewus hiervan, en in watter mate onderwerp ons ons aan hierdie Koning wat beslis magtiger is as enige mag waarvan ons in ons bestaan bewus is.
Kom ons bekyk hierdie saak uit 'n gelowige oogpunt en dan praat ons in bekende geloofstaal oor hierdie groot saak, en kyk hoever bly ons nog by, of hoever het ons al afgestomp geraak.
Eerste praat ons oor die Koning wat regeer.
Ons erken Jesus Christus as die ewige Koning van die kerk.
Ons bely dat sy heerskappy so wyd en omvattend is dat daar nie een dingetjie is wat nie daaronder val nie.
Ons glo dat Hy die Koning is wat deur die hele Ou Testament belowe is, en toe gekom het.
Ons glo ook dat Hy weer kom, om dan sy koninkryk in volmaaktheid tot in ewigheid te vestig.
Daar staan in Lukas 1: 32 geskryf dat Jesus Christus groot sal wees - Die betekenis daarvan is dat Jesus God is van hemel en aarde, en dat ons dit met sy wederkoms ten volle sal sien.
Ons glo veral dat Hy ons ‑ sy uitverkorenes ‑ met die mag van sy genade tot bekering beweeg.
Hy doen dit deur sy Woord en Gees.
Ons lees sy Woord, en ons hoor dit, en terselfdertyd onderwerp sy Gees ons aan Hom, sodat ons uit ons hart uit aan Hom gehoorsaam wil wees.
Daarom is dit voor die hand liggend dat die regering van die Koning Jesus Christus op twee maniere deur mense ontvang sal word.
Die wat Hom haat sal dadelik voel dat hulle bedreig word, want hulle wil nie aan Hom gehoorsaam wees nie, en hulle wil ook nie aan die beperkinge van sy wil onderwerp wees nie.
Die ware gelowige, aan die ander kant, waardeer die regering van hierdie Koning, omdat hy daarin die waarborg en die sekerheid van alle dinge sien.
Hierdie mens ervaar 'n salige gevoel van blydskap in sy hart, omdat hy weet dat sy lewe en sy toekoms veilig is, en dat selfs sy daaglikse lewe gewaarborg word deur die krag en wysheid van hierdie ewige Regeerder.
Die opregte gelowige ervaar ook die regering en die koningskp van die Here Jesus Christus al hoe meer, want hy voel hoe die Here hom toenemend aan Hom onderwerp.
En dit beweeg die gelowige om homself al hoe meer aan die Here te onderwerp; om al hoe meer sy sondes af te sterf, en saam met alles te groei in sy geloof, sodat daar in hom 'n lewe wat groei na die volmaakte toe tot stand kom.
2. Wat bid ons oor die Koninkryk van God.
Hoe volmaakter ons word, en probeer om so te word, hoe meer besef ons die gevaar waarin ons lewe.
Ons is werklik in gevaar, want hierdie gedeelte van ons lewe het 'n groot veld van onsigbare dinge. En in daardie onsigbare wêreld is daar kragte waarteen ons ons moeilik kan versit.
Daarom moet ons bid vir bewaring. Ons moet bid vir beskerming onder God se krag.
Ons moet ook bid dat die Here ons moet help in ons swakhede, sodat ons die sonde kan oorwin. Dus: dat God se koninkryk moet kom.
As ons bid dat ons in God se vrede bewaar wil word, en ook dat dit daadwerklik in ons lewe gesien moet word, dan raak dit twee tydperke.
Dit raak ons lewe nou,
maar dit raak ook die hiernamaals.
Die een tydvak loop altyd oor in die ander.
Eintlik is dit nie twee tydperke nie, maar een tydperk wat in twee verskillende fases onderskei word.
As ons in die Hiernamaals in God se koninkryk wil wees, dan moet ons in hierdie lewe die kwaad weerstaan.
Dit kan alleen gebeur as God ons bewaar teen die skadelike werking van die satan.
Ons alleen met ons kragte beteken nie veel teen die duiwel nie.
Ons bid ook dat die Here sy kerk moet bewaar en vermeerder, want daar is mense wat oor hierdie sake eenders voel en eenders glo.
Ons bid dat die Here ons almal wat so glo, moet saamvoeg, sodat ons saam kan stry. Dit is ook hoe die kerk groei.
Ons weet ook dat die kerk die middelpunt van God se verbond is, en daarom ook van sy koninkryk, want binne die kerk is die mense met wie God sy genadeverbond opgerig het in Jesus Christus.
Dis die mense wat glo in God se liefde en beskerming.
God se koninkryk kom ook deur ons kennis.
Daarom moet ons bid dat die Here ons kennis moet vermeerder, sodat ons die waarheid mag ken.
En as ons dit wat ons moet ken, nie ken nie, dat ons dan na die waarheid toe mag beweeg.
Al die dinge gebeur op verskillende maniere, maar almal word gewerk deur die Heilige Gees, en vir die kerk is die belangrikste een die vrug op die prediking.
3. Die oorwinning oor die duiwel.
Ons lees in Johannes 12:31 en 16:11 dat die koning van die kerk, Jesus Christus sê dat die owerste van hierdie wêreld uitgedryf moet word, en ook uitgedryf sal word.
Nou is dit die oordeel van hierdie wêreld, nou sal die owerste van hierdie wêreld buitentoe gedryf word. (Johannes 12:31 AFR53)
… en van geregtigheid, omdat Ek na my Vader gaan en julle My nie meer sal sien nie; en van oordeel, omdat die owerste van hierdie wêreld geoordeel is. (Johannes 16:10-11 AFR53)
Dit het toe ook so gebeur dat die Here Jesus met sy kruisdood die duiwel oorwin het, en ook nog daagliks beheer.
Maar dit is ook so dat ons steeds met die duiwel in konflik is. Want die Here Jesus gebruik ons ook in ons bekering om die duiwel se werke te beperk.
Bekering se een kant is dat die mens die aanslae van die duiwel oor hom oorwin, breek met die sonde, en terugkeer in die geloof na God toe.
Dit kan ons alleen doen as ons weet waaroor dit gaan, in God se Woord en in sy openbaring. Dit is ook waaroor die prediking gaan.
Vrug op die prediking is dus heel eenvoudig dat ons deur die prediking die openbaring van God in sy almag, genade en oordeel leer.
In die Woordverkondiging hoor ons by die Here wat Hy van ons verwag, en Hoe Hy ons toerus om bepaalde dinge te kan doen, en dat ons dit dan inderdaad gaan uitvoer.
Sodoende beweeg ons al hoe verder weg van verkeerde en lelike dinge af, en beweeg ons al hoe meer op die pad van heiligheid.
So kom die koninkryk van God ‑ nie in alle opsigte sigbaar nie, maar beslis, en ook in ons lewens.
Eerste omdat God self sy koninkryk bou,
maar tweedens ook omdat die Here ons daarin gebruik.
Ons lewe nou nog in 'n stadium waarin die koninkryk van God gebou word.
Hy rig dit eers volmaak op met die einde van ons tyd wanneer Hy op die wolke verskyn.
Daardie oomblik gaan die kerk, wat nou nog strydend is, oor in die triomferende kerk ‑ die kerk in sy oorwinning.
Die roem vir die oorwinning is nie die mense s'n nie, maar dié van die Koning van die kerk, want sy regering het die vervulling moontlik gemaak.
In sy regeerwerk is die beslissende oomblikke van die kerk se oorwinning altyd sy eie werk ‑ veral die soensverdienste aan die kruis, en die doodsoorwinning met sy opstanding.
As die Koning van die Kerk op die wolke kom, is ons volmaak en lewe ons ewig, met soveel heerlikheid wat ons oorspoel dat geen mens dit kan oorvertel nie. Broeders en susters, hoe raak hierdie dinge u?
Glo die dinge, en ervaar dit ook in u lewens.
Dis tog wat ons bely in Kategismus Sondag 48, kom ons lees dit saam.
Vraag 123: Wat is die tweede bede?
Antwoord: Laat u koninkryk kom. Dit is: Regeer ons so deur u Woord en Gees dat ons ons hoe langer hoe meer aan U onderwerp (a). Bewaar u kerk en laat dit groei (b). Vernietig die werke van die duiwel, elke mag wat teen U opstaan, en alle kwaadwillige planne wat teen u heilige Woord bedink word (c), totdat die volkomenheid van u ryk kom (d), waarin U alles in almal sal wees (e).
(a)Ps 143:10; 119:5; Matt 6:33. (b) Ps 51:20; 112:6. (c) 1 Joh 3:8; Rom 16:20. (d) Op 22:20; Rom 8:22, 23. (e) 1 Kor 15:28.
Datum: 22 Mei 2005 (oggend).